b'\n_START_ARTICLE_\nAntanas Klimavi\xc4\x8dius\n_START_PARAGRAPH_\nAntanas Klimavi\xc4\x8dius (g. 1949 m. liepos 15 d. Varnagiriuose, dab. Krokialaukio seni\xc5\xabnija, Alytaus rajonas) \xe2\x80\x93 teisininkas, teis\xc4\x97jas, buv\xc4\x99s LR generalinis prokuroras.\n_START_SECTION_\nBiografija\n_START_PARAGRAPH_\nNuo 1968 m. iki 1970 m. atliko tarnyb\xc4\x85 sovietin\xc4\x97je kariuomen\xc4\x97je. Nuo 1971 m. iki 1976 m. studijavo Vilniaus universiteto Teis\xc4\x97s fakultete, \xc4\xafgijo teisininko kvalifikacij\xc4\x85._NEWLINE_Nuo 1976 m. iki 1977 m. Kapsuko rajono prokurat\xc5\xabros sta\xc5\xbeuotojas, nuo 1977 m. Lietuvos TSR Transporto prokurat\xc5\xabros sta\xc5\xbeuotojas, nuo 1977 m. iki 1980 m. LTSR Transporto prokurat\xc5\xabros tardytojas, nuo 1980 m. iki 1993 m. Vilniaus miesto prokurat\xc5\xabros tardytojas, iki 1981 m. vyr. tardytojas, nuo 1981 m. iki 1986 m. ypatingai svarbi\xc5\xb3 byl\xc5\xb3 tardytojas, nuo 1986 m. iki 1990 m. tardymo skyriaus vir\xc5\xa1ininkas \xe2\x80\x93 Vilniaus miesto prokuroro pavaduotojas._NEWLINE_Nuo 1990 m. iki 1993 m. LR generalin\xc4\x97s prokurat\xc5\xabros Nusikaltim\xc5\xb3 tyrimo departamento Vilniaus miesto prokurat\xc5\xabros tardymo skyriaus vyriausiasis tardytojas, nuo 1993 m. iki 1995 m. Vilniaus miesto prokurat\xc5\xabros Organizuot\xc5\xb3 nusikaltim\xc5\xb3 ir korupcijos tyrimo skyriaus (ONKTS) vyriausiasis prokuroras, nuo 1995 m. iki 1998 m. Vilniaus apygardos prokurat\xc5\xabros ONKTS vyriausiasis prokuroras, nuo 1998 m. iki 2000 m. buvo Speciali\xc5\xb3j\xc5\xb3 tyrim\xc5\xb3 tarnybos (STT) Tardymo skyriaus vir\xc5\xa1ininkas, nuo 2000 m. gruod\xc5\xbeio m\xc4\x97n. iki 2005 m. liepos 7 d. LR generalinis prokuroras, nuo 2005 m. liepos m\xc4\x97n. Lietuvos Auk\xc5\xa1\xc4\x8diausiojo Teismo teis\xc4\x97jas.'